text: কৌশল্যা হলেন রামায়ণ মহাকাব্যে অযোধ্যার রাজা দশরথের প্রধানা স্ত্রী । ইনি শ্রীরামের জননী । ইনি কোশলাধিপতির কন্যা । দীর্ঘকাল নিঃসন্তান থাকায় দশরথ পুত্রেষ্টিযজ্ঞ করেন এবং তারই ফলে কৌশল্যার গর্ভে রামের জন্ম হয় । তাছাড়াও এর পূর্বেই দশরথের ঔরসে কৌশল্যা এক কন্যাসন্তানের জন্ম দেন। তাঁর নাম শান্তা।
   তিনি চিরনম্র, স্নেহশীলা ও মধুরস্বভাবা ছিলেন । তাঁর ধৈর্যের চরম পরীক্ষা হয় পুত্র রামের বনবাস কালে । তিনি প্রথমে পুত্রকে বনগমনে নিবৃত্ত করতে চেষ্টা করেন, কিন্তু পিতৃসত্য পালনে নিষ্ঠা ও অপূর্ব ধর্মপ্রাণতা দর্শনে তিনি পুত্রবিরহ দুঃখ তুচ্ছ করে রামকে সম্মতি দেন ও আশীর্বাদ করেন । চৌদ্দ বৎসর পর রাম অযোধ্যায় প্রত্যাবর্তন করলে অশ্বমেধযজ্ঞের পর কৌশল্যার মৃত্যু হয় ।
  
  উৎস 
  পৌরাণিক অভিধান - সুধীরচন্দ্র সরকার
  
  বহিঃসংযোগ 
  Valmiki Ramayana - Bala Kanda
  
  বিষয়শ্রেণী:রঘুবংশ
  বিষয়শ্রেণী:রামায়ণের চরিত্র
title: কৌশল্যা